מספר פנימי: 486314
הכנסת התשע-עשרה

יוזמים:      חברי הכנסת	מאיר שטרית
					חמד עמאר
					רינה פרנקל
					יצחק וקנין
					יפעת קריב
					דוד צור

מצטרף:      חבר הכנסת	בועז טופורובסקי
				פ/1658/19			

הצעת חוק רשות השידור (תיקון – פטור מאגרה בבתי חולים), התשע"ג–2013

הוספת סעיף 28ג	1.	בחוק רשות השידור, התשכ"ה–1965, אחרי סעיף 28ב יבוא:	
		"פטור מאגרה  	28ג.	על אף האמור בסעיף 28א, המחזיק במקלט טלוויזיה בבית חולים, או המחזיק במקלט טלוויזיה המיועד לשימוש בבית חולים, פטור מתשלום האגרה."	

דברי הסבר
על פי סעיף 28א לחוק רשות השידור, התשכ"ה–1965 (להלן – החוק), אגרת הטלוויזיה מוטלת על כל המחזיק במקלט טלוויזיה.    
בהתאם לתקנה 3(א) לתקנות רשות השידור (אגרות, פטורים, קנסות והצמדה), התשל"ד–1974, "בעד החזקת כל מקלט טלויזיה בבתי הבראה, בתי חולים, בתי אבות, מועדוני קשישים, אכסניות נוער ומועדוני צה"ל תיגבה אגרה מוקטנת ששיעורה 50% מהאגרה המלאה".
המאושפזים במרבית בתי החולים בישראל יכולים לשכור בתשלום מקלטי טלוויזיה לשימוש עצמי.  השירות מסופק על ידי זכיין מטעם בית החולים. כאמור, מקלטים אלה חייבים בתשלום אגרת טלוויזיה בשיעור של 50% מהתשלום המלא.    
תשלום האגרה המוטל על המקלט בבית החולים נדרש בנוסף לאגרה השנתית המשולמת על ידי המאושפז ממילא, בגין המקלט שבביתו, ומטיל על החולה, באמצעות הזכיין, כפל אגרה בלתי צודק. על כך ניתן להוסיף את אחוזי הצפייה הנמוכים בערוץ הראשון, על רקע היצע הערוצים הנרחב המוצע לכל אדם, לרבות למאושפזים בבתי החולים. ואכן עוד בשנת 2002, ביקר בית המשפט העליון (ע"א 935/00 מדיק מדיה קורפוריישן בע"מ (בכינוס נכסים) נ' רשות השידור, פ"ד נו(2) 582, 606 (2002)) את המצב המשפטי הקיים: 
"טוב הייתה עושה רשות השידור לו דאגה להסדרה ישירה של גביית אגרה בגין השכרת מקלטי טלוויזיה למאושפזים בבתי חולים באמצעות חקיקת משנה. מציאת פתרון בדרך של פרשנות, טלאי על גבי טלאי, אינה נראית דרך נאותה להסדרת סוגיה זו. בהסדרת הסוגיה, מן הראוי כי רשות השידור תיתן את דעתה על כך כי בסופו של עניין, האגרה  "תגולגל"" על המאושפזים, באמצעות דמי השכירות." 
גם לאחרונה, בת.א 1042/08 (ת"א) רשות השידור נ' טל-פארם בע"מ (טרם פורסם), חזר בית המשפט המחוזי על אותה אמרה.
זאת ועוד, על פי דרישותיהם של משרד הבריאות ושירותי בריאות כללית (כבעלים של בתי חולים ציבוריים רבים בארץ), במהלך שהחל לאחרונה, מותקנות בהדרגה ליד כל מיטה בבית החולים, יחידות קצה מודרניות קבועות – מחשבים – המאפשרים, בנוסף על שירותים אחרים, גם קליטת שידורי טלוויזיה,  בשונה מהשיטה הישנה, לפיה מוחזק במחלקות האשפוז מלאי מקלטים,  ממנו נמסר המקלט רק למאושפז המעוניין בשירות. בממוצע ארצי, רק כשישית (17%) מהמאושפזים מעוניינים לשכור את יחידות הקצה, וממילא מספר יחידות הקצה הפעילות הוא שישית מסך כל היחידות החדשות המוחזקות בבתי החולים. פירוש הדבר הוא שעל כל מאושפז ששוכר יחידת קצה "מגולגלת" עלות של שש אגרות (מופחתות כאמור לעיל), נוסף על מלוא האגרה שהוא ממשיך לשלם, כמובן, בגין המקלט שבביתו. במהלך השנים הקרובות תיושם השיטה החדשה בהדרגה בכל בתי החולים הציבוריים בישראל. 
לפיכך, מוצע כי מקלטים בבתי חולים יהיו פטורים מתשלום אגרה.    
עלות התיקון המוצע לתקציבה של רשות השידור היא עלות מחצית האגרה השנתית, מוכפלת במספר המקלטים שבהם מדובר. העלות הצפויה בשנת 2013 היא כחצי מיליון שקלים חדשים. מדובר בסכום זניח ביחס לתקציב הכולל של הרשות, העומד על יותר ממיליארד שקלים חדשים. לתיקון המוצע בחוק לא תהיה, על כן, כל השפעה מהותית על תקציב הרשות. 

---------------------------------
הוגשה ליו"ר הכנסת והסגנים
והונחה על שולחן הכנסת ביום
כ"ד באב התשע"ג – 31.7.13